Duarte ontken Agrizzi se bewerings van omkoperyAdjunk-sekretaris-generaal van die ANC, Jessie Duarte (Foto: Bhekikhaya Mabaso/Africa News Agency/ANA) Jessie Duarte, adjunk-sekretaris-generaal van die ANC, het Vrydag gesê daar is geen basis in bewerings deur die voormalige uitvoerende bedryfshoof van Bosasa, Angelo Agrizzi, dat die maatskappy die ANC se topleierskap omgekoop het nie. “Ek is nie bewus van enigiets wat mnr. Agrizzi sê nie, en dit moet gevolglik ondersoek word. Dit is waarom ek versoek het om hom te kruisondervra. Dit gaan oor die integriteit van mense en dit is verkeerd dat mense sommer net tydens ŉ kommissie van ondersoek iets sê sonder om dit te staaf,” het sy aan verslaggewers in die Wes-Kaap gesê. Duarte het bygevoeg Agrizzi kon nie sy bewerings staaf dat die ANC se sogenaamde topses tot R12 miljoen van Bosasa ontvang het nie, toe die hoof van die ondersoek, regter Raymond Zondo, hom versoek het om dit te doen. “Die rede hoekom hy dit nie kon doen nie, is omdat daar geen feite is nie. Mnr. Agrizzi het die volle reg om na die Zondo-kommissie toe te gaan en ons het die volle reg om soontoe te gaan en hom te ondervra. Ons sal dit doen.” Agrizzi se getuienis hoe Bosasa, nou bekend as African Global Operations, invloed uitgeoefen het om winsgewende staatstenders te bekom, is al maande lank hoofopskrifte in die nuus. Hy het Vrydag gesê die geld wat aan die ANC gegee is, was nie bedoel vir individue nie, maar vir die party. Tydens sy getuienis Donderdag voor die kommissie van ondersoek na staatskaping het hy gesê hy is bewus van miljoene rand wat ŉ paar jaar gelede aan die ANC se topses geskenk is. “Ek weet van groot skenkings in ŉ stadium van tussen R10 miljoen en R12 miljoen.” Hy het gesê daar sal ŉ papierspoor wees omdat die geld uit Bosasa se rekening onttrek is.